Document ID: 32008R1100

Reference:
14.11.2008
RO
Jurnalul Oficial al Uniunii Europene
L 304/63
REGULAMENTUL (CE) NR. 1100/2008 AL PARLAMENTULUI EUROPEAN ȘI AL CONSILIULUI
din 22 octombrie 2008
privind eliminarea controalelor la frontierele statelor membre în domeniul transporturilor rutiere și pe căi navigabile interioare
(versiune codificată)
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 71,
având în vedere propunerea Comisiei,
având în vedere avizul Comitetului Economic și Social European (1),
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (2),
întrucât:
(1)
Regulamentul (CEE) nr. 4060/89 al Consiliului din 21 decembrie 1989 privind eliminarea controalelor la frontierele statelor membre în domeniul transporturilor rutiere și pe căi navigabile interioare (3) a fost modificat în mod substanțial (4). Este necesar, din motive de claritate și de raționalizare, să se codifice regulamentul menționat.
(2)
Realizarea liberei circulații a serviciilor în domeniul transporturilor este un element important al politicii comune a transporturilor prevăzute în tratat. În consecință, obiectivul acestei politici îl reprezintă creșterea fluidității circulației diverselor mijloace de transport în interiorul Comunității.
(3)
În conformitate cu legislația comunitară și legislațiile naționale existente în domeniul transporturilor rutiere și pe căi navigabile interioare, statele membre efectuează controale, verificări și inspecții ale caracteristicilor tehnice, autorizațiilor și altor documente pe care vehiculele și navele trebuie să le respecte. Aceste controale, verificări și inspecții sunt, în general, justificate în continuare pentru a evita perturbarea organizării pieței transporturilor și pentru a asigura siguranța rutieră și siguranța navigației.
(4)
În temeiul legislației comunitare existente, statele membre au libertatea de a organiza și de a efectua controalele, verificările și inspecțiile menționate anterior oriunde doresc.
(5)
Aceste controale, verificări și inspecții pot fi efectuate cu aceeași eficiență pe întreg teritoriul statelor membre în cauză și întrucât, prin urmare, trecerea frontierelor nu ar trebui să constituie un pretext pentru efectuarea acestor operațiuni,
ADOPTĂ PREZENTUL REGULAMENT:
Articolul 1
Prezentul regulament se aplică controalelor pe care statele membre le efectuează în temeiul legislației comunitare sau naționale din domeniul transporturilor rutiere și pe căi navigabile interioare efectuate cu mijloace de transport înmatriculate sau admise în circulație într-un stat membru.
Articolul 2
În sensul prezentului regulament, se înțelege prin următoarele:
(a)
„frontieră”: fie o frontieră internă a Comunității, fie o frontieră externă, în cazul în care transportul între statele membre implică tranzitarea unei țări terțe;
(b)
„control”: orice control, inspecție, verificare sau formalități care sunt efectuate la frontierele statelor membre de către autoritățile naționale și care implică o oprire sau o limitare a liberei circulații a vehiculelor sau navelor în cauză.
Articolul 3
Controalele menționate în anexa I și care se efectuează în temeiul legislației comunitare sau naționale în domeniul transporturilor rutiere sau pe căi navigabile interioare între statele membre nu se efectuează ca și controale la frontieră, ci numai în cadrul procedurilor obișnuite de control aplicate în mod nediscriminatoriu pe întreg teritoriul unui stat membru.
Articolul 4
Comisia propune, în cazul și în măsura în care este necesar, modificări ale anexei I pentru a se ține seama de evoluția tehnologică în domeniul reglementat de prezentul regulament.
Articolul 5
Regulamentul (CEE) nr. 4060/89, astfel cum a fost modificat prin regulamentul menționat în anexa II, se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa III.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 22 octombrie 2008.
Pentru Parlamentul European
Președintele
H.-G. PÖTTERING
Pentru Consiliu
Președintele
J.-P. JOUYET
(1)  JO C 324, 30.12.2006, p. 47.
(2)  Avizul Parlamentului European din 14 decembrie 2006 (JO C 317 E, 23.12.2006, p. 599) și Decizia Consiliului din 15 septembrie 2008.
(3)  JO L 390, 30.12.1989, p. 18.
(4)  A se vedea anexa II.
ANEXA I
PARTEA ÎNTÂI
LEGISLAȚIA COMUNITARĂ
Secțiunea 1
Directive
(a)
Articolul 6 alineatul (4) din Directiva 96/53/CE a Consiliului din 25 iulie 1996 de stabilire, pentru anumite vehicule rutiere care circulă în interiorul Comunității, a dimensiunilor maxime autorizate în traficul național și internațional și a greutății maxime autorizate în traficul internațional (1), care prevede că vehiculele pot fi supuse, în ceea ce privește standardele comune privind greutatea, unor controale prin sondaj și, în ceea ce privește standardele comune privind dimensiunile, exclusiv unor controale în caz de suspiciune privind neconformitatea cu dispozițiile acestuia.
(b)
Articolul 3 alineatul (2) din Directiva 96/96/CE a Consiliului din 20 decembrie 1996 de apropiere a legislațiilor statelor membre referitoare la inspecția tehnică auto pentru autovehicule și remorcile acestora (2), care prevede ca fiecare stat membru să recunoască dovada într-un alt stat membru că un autovehicul a trecut cu succes o inspecție tehnică auto; această recunoaștere presupune faptul că autoritățile naționale pot efectua verificări în orice loc de pe teritoriul lor.
(c)
Articolul 2 alineatul (2) din Directiva 2006/1/CE a Parlamentului European și a Consiliului din 18 ianuarie 2006 privind utilizarea vehiculelor închiriate fără conducători auto pentru transportul rutier de mărfuri (3), care prevede că dovada conformității cu directiva în cauză se face prin prezentarea contractului de închiriere și a contractului de muncă al conducătorului auto, care trebuie să se afle la bordul vehiculului închiriat.
(d)
Articolul 3 alineatele (3), (4) și (5) din Directiva 76/135/CEE a Consiliului din 20 ianuarie 1976 privind recunoașterea reciprocă a certificatelor de navigație interioară pentru navele de navigație interioară (4), care prevede că certificatele de navigație, avizele și autorizațiile trebuie prezentate la cererea autorităților naționale.
(e)
Articolul 17 alineatul (1) din Directiva 82/714/CEE a Consiliului din 4 octombrie 1982 de stabilire a condițiilor tehnice pentru navele de navigație interioară (5), care prevede că statele membre pot verifica, în orice moment, prezența la bord a unui certificat valabil în conformitate cu directiva în cauză.
Secțiunea 2
Regulamente
(a)
Articolele 14 și 15 din Regulamentul (CEE) nr. 684/92 al Consiliului din 16 martie 1992 privind normele comune pentru transportul internațional de călători cu autocarul și autobuzul (6) care permite oricărui agent autorizat de control să verifice și să controleze biletul de transport, autorizația sau documentul de control prevăzute de regulamentul în cauză.
(b)
Articolul 18 din Regulamentul (CE) nr. 561/2006 al Parlamentului European și al Consiliului din 15 martie 2006 privind armonizarea anumitor dispoziții ale legislației sociale în domeniul transporturilor rutiere (7), care atribuie statelor membre competența de a adopta măsuri privind, printre altele, organizarea, procedura și instrumentele de control, în vederea asigurării respectării dispozițiilor regulamentului.
(c)
Articolul 19 din Regulamentul (CEE) nr. 3821/85 al Consiliului din 20 decembrie 1985 privind aparatura de control în domeniul transportului rutier (8), care atribuie statelor membre competența de a adopta dispozițiile privind, inter alia, organizarea, procedura și instrumentele de control a conformității aparatelor cu dispozițiile regulamentului în cauză.
(d)
Articolul 5 alineatul (4) din Regulamentul (CEE) nr. 881/92 al Consiliului din 26 martie 1992 privind accesul pe piața transportului rutier de mărfuri în cadrul Comunității către sau dinspre teritoriul unui stat membru sau care traversează teritoriul unuia sau mai multor state membre (9), care prevede că o copie a autorizației comunitare, conformă cu originalul este păstrată în vehicul și este prezentată la solicitarea agenților autorizați de control.
PARTEA A DOUA
LEGISLAȚIA NAȚIONALĂ
(a)
Controale privind permisele de conducere ale conducătorilor auto ai vehiculelor destinate transportului de mărfuri și de persoane.
(b)
Controale privind mijloacele de transport folosite pentru transportul mărfurilor periculoase, în special:
(i)
documente
—
certificat de atestare profesională a conducătorului auto
—
instrucțiuni de siguranță
—
certificat de agreare (ADR sau norme echivalente)
—
copie a unei eventuale derogări (ADR sau norme echivalente)
(ii)
identificarea vehiculului care transportă mărfurile periculoase:
—
panoul portocaliu
—
conformitate
—
amplasarea pe vehicul
—
eticheta de pericol pe vehicul
—
conformitate
—
amplasarea pe vehicul
—
plăcuța de identificare a cisternelor (pentru cisterne fixe, demontabile sau pentru containere-cisterne)
—
prezență și lizibilitate
—
data ultimei inspecții
—
poansonul organismului de control
(iii)
echipamentul vehiculului (ADR sau norme echivalente)
—
extinctor suplimentar
—
echipamente speciale
(iv)
încărcarea vehiculelor
—
supraîncărcare (în funcție de capacitatea cisternelor)
—
ancorarea coletelor
—
interdicția de încărcare mixtă
(c)
Controale privind mijloacele de transport destinate transportului de mărfuri perisabile, în special:
(i)
documente
—
atestat de conformitate a echipamentelor
(ii)
echipamente speciale utilizate pentru transportul mărfurilor perisabile
—
plăcuța de atestare de conformitate
—
marcaje de identificare
(iii)
funcționarea echipamentelor speciale
—
condițiile de temperatură ale echipamentelor.
(1)  JO L 235, 17.9.1996, p. 59.
(2)  JO L 46, 17.2.1997, p. 1.
(3)  JO L 33, 4.2.2006, p. 82.
(4)  JO L 21, 29.1.1976, p. 10.
(5)  JO L 301, 28.10.1982, p. 1.
(6)  JO L 74, 20.3.1992, p. 1.
(7)  JO L 102, 11.4.2006, p. 1.
(8)  JO L 370, 31.12.1985, p. 8.
(9)  JO L 95, 9.4.1992, p. 1.
ANEXA II
REGULAMENTUL ABROGAT șI MODIFICĂRILE ACESTUIA
(menționat la articolul 5)
Regulamentul (CEE) nr. 4060/89 al Consiliului
(JO L 390, 30.12.1989, p. 18).
Regulamentul (CEE) nr. 3356/91 al Consiliului
(JO L 318, 20.11.1991, p. 1).
ANEXA III
TABEL DE CORESPONDENȚĂ
Regulamentul (CEE) No 4060/89
Prezentul regulament
Articolul 1
Articolul 1
Articolul 2
Articolul 2
Articolul 3
Articolul 3
Articolul 3a
Articolul 4
Articolul 4
Articolul 6
—
Articolul 5
Anexă, partea 1, Directive, litera (a)
Anexa I partea 1 secțiunea 1 litera (a)
Anexă, partea 1, Directive, litera (b)
Anexa I partea 1 secțiunea 1 litera (b)
Anexă, partea 1, Directive, litera (c)
Anexa I partea 1 secțiunea 1 litera (c)
Anexă, partea 1, Directive, litera (d)
—
Anexă, partea 1, Directive, litera (e)
Anexa I partea 1 secțiunea 1 litera (d)
Anexă, partea 1, Directive, litera (f)
Anexa I partea 1 secțiunea 1 litera (e)
Anexă, partea 1, Regulamente, litera (a)
Anexa I partea 1 secțiunea 2 litera (a)
Anexă, partea 1, Regulamente, litera (b)
—
Anexă, partea 1, Regulamente, litera (c)
—
Anexă, partea 1, Regulamente, litera (d)
Anexa I partea 1 secțiunea 2 litera (b)
Anexă, partea 1, Regulamente, litera (e)
Anexa I partea 1 secțiunea 2 litera (c)
Anexă, partea 1, Regulamente, litera (f)
Anexa I partea 1 secțiunea 2 litera (d)
Anexă, partea 2
Anexa I partea 2
—
Anexa II
—
Anexa III

Summary:
Transportul rutier și căile navigabile interioare – controlul frontierelor
Transportul rutier și căile navigabile interioare – controlul frontierelor
 
SINTEZĂ PRIVIND:
Regulamentul (CEE) nr. 3912/92 privind controalele efectuate în interiorul UE în domeniul transporturilor rutiere și transporturilor pe căile navigabile interioare efectuate cu mijloace de transport înmatriculate sau puse în circulație într-un stat din afara UE
Regulamentul (CE) nr. 1100/2008 privind eliminarea controalelor efectuate la frontierele țărilor UE în domeniul transporturilor rutiere și pe căi navigabile interioare
CARE ESTE ROLUL ACESTOR REGULAMENTE?
Regulamentele elimină controalele efectuate de țările UE în conformitate cu normele în domeniul transporturilor rutiere și transporturilor pe căile navigabile interioare efectuate la frontierele interne ale UE. Pentru a asigura libera circulație în interiorul UE a vehiculelor și navelor în cauză, aceste controale nu se vor mai efectua în calitate de controale de frontieră, ci doar în cadrul procedurilor obișnuite de control aplicate în mod nediscriminatoriu pe întregul teritoriu al țărilor UE.
ASPECTE-CHEIE
Regulamentul (CEE) nr. 3912/92 face referire la controalele legate de operațiunile de transport rutier și pe căi navigabile interioare realizate cu mijloace de transport înmatriculate sau puse în circulație într-o țară care nu este țară UE. Aceste controale nu se vor mai efectua la frontierele interne dintre țările UE, ci doar în cadrul procedurilor obișnuite de control aplicate în mod nediscriminatoriu pe întregul teritoriu al acestor țări. Cu toate acestea, controalele pot fi efectuate în continuare la frontierele externe (cu o țară din afara UE). Regulamentul (CE) nr. 1100/2008 face referire la controalele legate de operațiunile de transport rutier și pe căi navigabile efectuate cu mijloace de transport înmatriculate sau puse în circulație într-o țară UE. Aceste controale nu vor mai efectuate la frontierele interne dintre țările UE, ci doar în cadrul procedurilor obișnuite de control aplicate în mod nediscriminatoriu pe întregul teritoriu al acestor țări. Controalele acoperite de aceste două regulamente sunt cele în conformitate cu legislația UE sau națională menționată în anexa I a Regulamentului (CE) nr. 1100/2008 și, în cazul Regulamentului (CEE) nr. 3912/92, în conformitate cu acordurile internaționale între una sau mai multe țări ale UE, precum și între una sau mai multe țări din afara UE.Retragerea Regatului Unit din UE
De la retragerea Regatului Unit din UE la 31 ianuarie 2020, frontiera dintre Regatul Unit și țările UE nu mai este considerată o frontieră internă. Cu toate acestea, pe parcursul perioadei de tranziție, în timp ce legile UE au continuat să se aplice pentru și în cadrul Regatului Unit, această frontieră a fost tratată ca o frontieră internă. De la începutul lui 2021, ambele regulamente menționate mai sus nu se mai aplică respectivei frontiere. Prin urmare, controlul vehiculelor și navelor Regatului Unit se va supune dispozițiilor Regulamentului (CEE) nr. 3912/92 și nu se va mai supune dispozițiilor Regulamentului (CE) nr. 1100/2008.
DE CÂND SE APLICĂ REGULAMENTELE?
Regulamentul (CEE) nr. 3912/92 se aplică de la 1 ianuarie 1993. Regulamentul (CE) nr. 1100/2008 se aplică de la 4 decembrie 2008. Acesta a codificat și a înlocuit Regulamentul (CEE) nr. 4060/89 și modificările sale ulterioare, care s-au aplicat de la 1 iulie 1990.
CONTEXT
A se vedea, de asemenea:Căile navigabile interioare (Comisia Europeană) Transportul rutier (Comisia Europeană).
DOCUMENTELE PRINCIPALE
Regulamentul (CEE) nr. 3912/92 al Consiliului din 17 decembrie 1992 privind controalele efectuate în interiorul Comunității în domeniul transporturilor rutiere și transporturilor pe căile navigabile interioare efectuate cu mijloace de transport înmatriculate sau puse în circulație într-un stat terț (JO L 395, 31.12.1992, pp. 6-7)
Regulamentul (CE) nr. 1100/2008 al Parlamentului European și al Consiliului din 22 octombrie 2008 privind eliminarea controalelor la frontierele statelor membre în domeniul transporturilor rutiere și pe căi navigabile interioare (versiune codificată) (JO L 304, 14.11.2008, pp. 63-69)
Data ultimei actualizări: 27.11.2020